b'\n_START_ARTICLE_\nAna Pupedan\n_START_SECTION_\nZgodovina\n_START_PARAGRAPH_\nAna Pupedan je nastala ob zdru\xc5\xbeitvi dveh skupin. V prvi sta igrala Simon in Peter, v tej skupini so okoli leta 1991 nastale tudi nekatere skladbe, ki jih najdemo na prvem albumu An je pupedan j\xc3\xbc (Do\xc4\x8dakal sem nov dan, Gledam v iluzijo in Resni\xc4\x8den svet). V drugi skupini sta skupaj igrala Marko in Bo\xc5\xa1tjan.  Tej skupini je bilo najprej ime Insectus, kasneje pa se je preimenovala v Rekvijem. Vsi \xc5\xa1tirje so se poznali \xc5\xbee od osnovne \xc5\xa1ole, prvo skupno vajo pa so imeli 7. novembra 1992._NEWLINE_Od takrat so v nespremenjeni zasedbi imeli \xc4\x8dez 800 nastopov, vklju\xc4\x8dno s koncerti v Makedoniji, Bolgariji, Srbiji, Italiji, Danski, Belgiji, ZDA, Ukrajini in po Dalmaciji._NEWLINE_24. novembra 2007 je v \xc5\xa1portni dvorani Skala v Pivki skupina praznovala 15. obletnico obstoja. Na koncertu je bilo veliko gostujo\xc4\x8dih izvajalcev - Vlado Kreslin, Zoran Predin, Zmelkoow, Zablujena generacija, Elvis Jackson in drugi. Koncert je bil posnet in izdan na CDju (22 pesmi) in video DVDju (37 pesmi) pod imenom Dobrodelni koncert ob 15. obletnici._NEWLINE_20. obletnico so praznovali 17. novembra 2012, gosti so bili Zmelkoow in Danilo Kocjan\xc4\x8di\xc4\x8d s prijatelji._NEWLINE_Marca 2017 so skupaj z Janijem Kova\xc4\x8di\xc4\x8dem izdali album BESNE PESMI, ki so ga posneli v \xc5\xbeivo na koncertih v Ajdov\xc5\xa1\xc4\x8dini in Postojni. Opisali so ga z besedami "To je na\xc5\xa1a prabitnost. Program spevnih pesmi, prigodnic za vsakdanjo rabo, za te neperspektivne \xc4\x8dase. Zaigrajte si jih, morda vam bo la\xc5\xbeje!"_NEWLINE_Ob 25. jublileju 10. novembra 2017 so v dvorani Skala z njimi nastopali Klemen Klemen, RecycleMan (Ali En), Drago Mislej - Mef, Zoran Predin, Slavko Ivan\xc4\x8di\xc4\x8d, Borut Marolt (Niet), Grega Sko\xc4\x8dir (Big Foot Mama), Medea Novak, Davorin Be\xc5\xa1vir (Pridigarji) in drugi.'